รอยัลสไปรท์ส

รอยัลสไปรท์ส (Royal Sprites)  กลุ่มดนตรีสตริงคอมโบสัญชาติไทย มีชื่อเสียงในช่วง พ.ศ. 2521 - 2530 โดยนำทำนองเพลงฮิตจากต่างประเทศมาใส่เนื้อเพลงภาษาไทย มีหัวหน้าวงคือ อำนาจ  ศรีมา มือกีตาร์  มีนักร้องนำคือ สุนทร สุจริตฉันท์  รอยัลสไปรท์สมีผลงานทั้งในแนวป็อป ร็อก ดิสโก คันทรี่ และลูกทุ่ง
== ประวัติ ==
รอยัลสไปรท์ส ก่อตั้งขึ้นในปี พ.ศ. 2513 โดยอำนาจ ศรีมา หลังจากวงฟลาวเวอร์สได้ยุบวงไป โดยได้รวบรวมเพื่อนๆ ที่เรียนอยู่ที่โรงเรียนเพาะช่าง โดยมีนักร้องนำคือ อดิศักดิ์ ประคุณหังสิต ชื่อวงครั้งแรกชื่อ  "The Royal Academy Of Magic Sprites" ต่อมาได้ตัดให้สั้นลงเหลือ "The Royal Sprites"  เริ่มจากการเป็นวงดนตรีเล่นตามไนท์คลับ และเข้าร่วมการประกวดสตริงคอมโบชิงถ้วยพระราชทานครั้งที่สอง ปี พ.ศ. 2513 แต่ได้เพียงตำแหน่งรองแชมป์ พ่ายแพ้ให้กับวงดิ อิมพอสซิเบิลส์  ในระยะแรกเล่นดนตรีในแนวป็อบ และร็อก ต่อมาเมื่ออดิศักดิ์ ประคุณหังสิต ลาออกจากวงเพื่อไปทำงานประจำ จึงได้สุนทร สุจริตฉันท์ ซึ่งเป็นนักร้องดนตรีสากลจากวง M7 มาเป็นนักร้องนำแทน
รอยัลสไปร์ทส มีผลงานอัลบั้มครั้งแรกเมื่อ พ.ศ. 2522 เล่นดนตรีแนวดิสโกตามสมัยนิยม มีเพลงดังคือเพลง เจงกีสข่าน นำเพลงฮิตของวง Dschinghis Khan จากเยอรมนีมาใส่คำร้องภาษาไทยโดย ประสิทธิ์ ชำนาญไพร , เพลง "จีบจู๋จี๋" จากทำนองเพลง Itsy Bitsy Teenie Weenie Yellow Polka Dot Bikini ของ Brian Hyland,  เพลง "น่าอาย" จากทำนองเพลง Two Faces Have I ของ Lou Christie, เพลง "อาลีบาบา"
รอยัลสไปรท์สมีผลงานมากมายหลายอัลบั้ม "มาหาพี่" , "รักสิบล้อต้องรอสิบโมง" , "สวยในซอย"  ผลงานที่มียอดขายสูงสุด คือชุด "หยุดโลก" ในปี พ.ศ. 2526 มียอดขายเทปหลายแสนม้วน จนทำให้ทั้งวงได้ร่วมแสดงภาพยนตร์ เพลงรักก้องโลก ของไพจิตร ศุภวารี นำแสดงโดย ทูน หิรัญทรัพย์ จารุณี สุขสวัสดิ์ สมบัติ เมทะนี วินัย พันธุรักษ์ ภัทรา ทิวานนท์ และ สุรชัย สมบัติเจริญ
=== ชื่อเสียง ===
ผลงานเพลงที่สร้างชื่อเสียงให้กับวงรอยัลสไปร์ทส อีกหนึ่งชุดคือผลงานอัลบั้ม “รักสิบล้อต้องรอสิบโมง” ในปี 2523 โดยมีไพรเวศ ซึ่งปกติทำหน้าที่เล่นดนตรีเครื่องเป่า อาทิ แซ็กโซโฟน ได้ผันตัวเองมาเป็นนักร้องเพราะมีสำเนียงออกทางลูกทุ่ง ทำหน้าที่ร้องเพลงเด่นของอัลบั้ม ในชื่อเพลง “รักสิบล้อ รอสิบโมง” ผลงานการประพันธ์ของจำนงค์ เป็นสุข หรือ “สรวง สันติ” ปรากฏเพลงดังระเบิด จนเป็นที่ชื่นชอบ กลายเป็นเพลงโปรดของ ม.ร.ว.คึกฤทธิ์ ปราโมช อดีตนายกรัฐมนตรี ถึงขนาดนำไปพูดในสภาผู้แทนราษฎรให้ ส.ส.ที่พูดอภิปรายใจเย็นๆ รักสิบล้อต้องรอสิบโมง จึงสร้างความฮือฮา จากนั้นไพรเวศและวงรอยัลสไปร์ทสจะได้รับเชิญไปร้องเพลงในงานวันเกิดของ ม.ร.ว.คึกฤทธิ์เป็นประจำ นอกจากเพลง “รักสิบล้อต้องรอสิบโมง” แล้วไพรเวศยังได้ร้องเพลงชื่อ “นกกะปูด” ในอัลบั้มชุด “คนเก่งของฉัน” ในปี 2548 อีกด้วย
สมาชิกในวงยุคคลาสสิกบางส่วนอาทิ สุนทร สุจริตฉันท์ ไพรเวศ วงศ์ธนบัตร และ ศิโรฒน์ จุลินทรได้แยกย้ายกันไปทำงานส่วนตัวเหลือเพียง อำนาจ ศรีมา เสริมเวช ช่วงยรรยง นิยม สะอาดพันธ์ พิเชฏฐ์ ศุขแพทย์ และเดชา จินดาพลที่ยังคงทำงานเพลงอยู่โดยได้เปลี่ยนชื่อวงเป็น "เดอะ สไปร์ทส" พร้อมกับรับสมาชิกใหม่เข้ามาร่วมวงหนึ่งในนั้นคือนักร้องและมือกีตาร์หนุ่มจาก จังหวัดสุพรรณบุรี คือ ศักดา พัทธสีมา โดยสมาชิกของวงยุคนี้ได้ออกสตูดิโออัลบั้มเพียงชุดเดียวคืออัลบั้ม "อยู่เพื่อรัก" เมื่อราว พ.ศ. 2530 ก่อนจะสลายวงไปและสมาชิกยุคคลาสสิกได้กลับมารวมตัวกันอีกครั้งในปี พ.ศ. 2548 มีผลงานล่าสุดชื่อชุด "คนเก่งของฉัน"
== ผลงานอัลบั้ม ==
=== ค่าย ORIGINAL SOUND ===
เจงกีสข่าน (พ.ศ. 2522)
มาหาพี่ (พ.ศ. 2522)
ถ้าจะบ้า (พ.ศ. 2523)
รักสิบล้อรอสิบโมง (พ.ศ. 2523)
=== ค่าย AZONA ===
เรื่องจิ๊บจ๊อย (พ.ศ. 2525)
หนึ่งไม่มีสอง (พ.ศ. 2525)
สวยในซอย (พ.ศ. 2525)
=== ค่าย นิธิทัศน์ ===
จีบจู๋จี๋ (พ.ศ. 2525)
หยุดโลก (พ.ศ. 2526)
สู่อวกาศ (พ.ศ. 2527)
รอยัลสไปรท์ส'28 ซูเปอร์เมดเล่ย์ฯ (พ.ศ. 2528)
มายาแฟนตาซี (พ.ศ. 2529)
=== ค่าย Corron ===
คนเก่งของฉัน (พ.ศ. 2548)
=== คอนเสิร์ต ===
คอนเสิร์ต ตำนานเพลง 3 ทศวรรษอโซน่า (15 มิถุนายน พ.ศ. 2551)
คอนเสิร์ต 40 ปี the legend of the guitar (20-21 พฤศจิกายน พ.ศ. 2553)
=== ภาพยนตร์ ===
เพลงรักก้องโลก (พ.ศ. 2526) รับบท วงรอยัลสไปรท์ส
=== ผลงานอื่น ๆ ===
SANTANA DISCO (ค่าย บัวหลวง)
หลานอาโก (ผลงานเพลงแปลง / ค่าย บัวหลวง)
อาลีบาบา
รำเต้ย (ค่าย เสียงสยาม)
ยิ้มแป้น (ออกในเครือของ นิธิทัศน์)
ผ้าขาวม้า (ออกในเครือของ นิธิทัศน์)
เพลงประกอบภาพยนตร์ เพลงรักก้องโลก (ค่าย นิธิทัศน์)
25 ปี รอยัลสไปรท์ส ชุดที่ 1 เจงกีสข่าน (นำเพลงเก่าในอดีตมาบันทึกเสียงใหม่)
25 ปี รอยัลสไปรท์ส ชุดที่ 2 รักสิบล้อต้องรอสิบโมง (นำเพลงเก่าในอดีตมาบันทึกเสียงใหม่)
อยู่เพื่อรัก 2530
== อ้างอิง ==
กลุ่มดนตรีสัญชาติไทย
กลุ่มดนตรีไทยในยุค 1960
กลุ่มดนตรีไทยในยุค 1970
กลุ่มดนตรีไทยในยุค 1980
กลุ่มดนตรีที่ก่อตั้งในปี พ.ศ. 2512